יצחק רועה

יצחק רועה (6 ביוני 1937 – 22 ביולי 2017) היה איש רדיו וטלוויזיה שקידם הגשת חדשות בסגנון לא פורמלי. בין היתר יזם, ערך והגיש את מגזין הצהריים של רשת ב' "בחצי היום" ויזם וערך את תוכנית החדשות "כמעט חצות" בטלוויזיה הישראלית.

ביוגרפיה
יצחק רויך נולד ב-1937 וגדל בקריית חיים. שירת ככתב בירחון הצבאי "במחנה נח"ל". לאחר מכן הצטרף לחברי גרעין הנח"ל בקיבוץ אלומות. ב-1965 נישא ועזב את הקיבוץ. הוא עבר לירושלים ולמד ספרות באוניברסיטה העברית.

ב-1967 התקבל לעבודה בקול ישראל. ב-1969 החל להגיש את "בחצי היום". באפריל 1971 מונה למנהל מחלקת ענייני היום בקול ישראל, אולם בסוף השנה התפטר.

בשנת 1974 נסע לארצות הברית ללמוד תקשורת באוניברסיטת קולומביה. כשחזר הגיש מספר תוכניות בטלוויזיה הישראלית. בשנת 1979 התמנה למגיש מהדורת החדשות "כמעט חצות".

רועה פרש מרשות השידור לטובת האקדמיה והחל לעסוק בחקר התקשורת באוניברסיטה העברית. ב-1982 השלים את הדוקטורט. בעבודתו האקדמית חקר את שפת החדשות ואת הזיקה המורכבת שלה למציאות שהיא מבקשת לתאר. כמו כן, חקר את ההבדלים בין סוגי העיתונות השונים.

באוקטובר 1982 שב לרדיו, להגשת "בחצי היום" שלוש פעמים בשבוע.

בינואר 1986 החליף לזמן מה את אלכס אנסקי בהגשת התוכנית "7-0-7" בגלי צה"ל. בתחילת 1987, לאחר שסורבה בקשתו להגיש בטלוויזיה, סירב להגיש את יומן היום הזה ברדיו. בעקבות זאת, הודח מהגשת "היום הזה" ברדיו. בהמשך הנחה לסירוגין את התוכנית "תיק תקשורת" בטלוויזיה החינוכית בשנותיה הראשונות.

ספרו "אחרת על תקשורת" פורסם ב-1993, בהוצאת רכס.

ב-2004 פרש מהאקדמיה. ב-2008 יצאה לכבודו אסופת המאמרים "סיקור כסיפור: מבטים על שיח התקשורת בישראל", בעריכת מוטי נייגר, מנחם בלונדהיים ותמר ליבס, בהוצאת מאגנס ומכון סמארט, האוניברסיטה העברית.

בשנים האחרונות לחייו סבל רועה ממחלה והיה מאושפז בבית החולים הצרפתי סן לואי. הוא נפטר ב-22 ביולי 2017. ב-25 ביולי 2017 נקבר בבית העלמין בקיבוץ נחשון.

היה נשוי למרים ואב לשלושה בנים. בנו, יואב, הוא מפיק קולנוע.

קישורים חיצוניים
 
 
 מוטי נייגר, מנחם בלונדהיים ותמר ליבס, "התקשורת מספרת סיפורים, יצחק רועה קורא בהם" – הקדמה לספר "סיקור כסיפור: מבטים על שיח התקשורת בישראל – לכבוד יצחק רועה, הוצאת מאגנס ומכון סמארט, האוניברסיטה העברית, 2008

לאחר פטירתו:

הערות שוליים

אנשי טלוויזיה ישראלים
בוגרי אוניברסיטת קולומביה
בוגרי האוניברסיטה העברית בירושלים
חוקרי תקשורת המונים ישראלים
סגל האוניברסיטה העברית בירושלים: תקשורת ועיתונאות
סגל קול ישראל
צמחונים ישראלים
שדרני רדיו ישראלים
אישים הקבורים בנחשון
ישראלים שנולדו ב-1937
ישראלים שנפטרו ב-2017